## Jozef Čentéš mieri do Prezidentského paláca

Autor: Webnoviny.sk, 21. októbra 2011 11:07, aktualizované 21. októbra 16:15  
  
***Od zvolenia Jozefa Čentéša na post generálneho prokurátora ubehlo päť mesiacov. Aj napriek tomu, že voľba bola ústavná, stolička šéfa generálnej prokuratúry je prázdna.***

Jozef ČentéšArchívne foto SITA



**Odporúčame:**  
  
[**Čentéšov osud je pre prezidenta terciárna záležitosť**](http://www.webnoviny.sk/slovensko/centesov-osud-je-pre-prezidenta-terci/417026-clanok.html)  
  
[**Čentéš vyhral tajnú voľbu, Fico zúri, prezident ho nevymenuje**](http://www.webnoviny.sk/slovensko/trnka-sa-vzdal-kandidatury-na-generaln/368016-clanok.html)  
  
[**Richard Sulík vyzval prezidenta, aby vymenoval prokurátora**](http://www.webnoviny.sk/slovensko/richard-sulik-vyzval-prezidenta-aby-vy/412456-clanok.html)  
  
[**Prezidentovi SR už nič nebráni vymenovať Jozefa Čentéša**](http://www.webnoviny.sk/slovensko/prezidentovi-sr-uz-nic-nebrani-vymeno/412336-clanok.html)

BRATISLAVA 21. októbra (WEBNOVINY) - Zvolený kandidát na generálneho prokurátora Jozef Čentéš mieri do Prezidentského paláca.   
  
Na osobnom stretnutí chce prezidenta Ivana Gašparoviča oboznámiť so svojou predstavou o fungovaní prokuratúry a hovoriť o zmenách, ktoré nastali z hľadiska právneho postavenia prokuratúry.   
  
Čentéš odmietol, že stretnutie inicioval, len aby sa mohol prezidenta opýtať na svoje menovanie.  
  
*„Je na pánovi prezidentovi, nechcem na neho tlačiť, kedy zváži svoje rozhodnutie, pretože mal viacero vyhlásení a ja chcem, aby sme sa na osobnom stretnutí o týchto veciach porozprávali,*“ povedal na dnešnom brífingu.   
  
Vysvetlil, že prezidenta o stretnutie požiadal ešte v stredu a uvítal vyjadrenie prezidentovho hovorcu Mareka Trubača, že so stretnutím nebude problém. Zopakoval, že neexistuje žiadna zákonná prekážka, aby nemohol byť menovaný, preto stále platí, že ak prezident bude s jeho menovaním otáľať, podá ústavnú sťažnosť. „*Idem krok za krokom, najskôr osobné stretnutie, vysvetlenie situácie a potom zvážim ďalšie právne kroky,*“ uzavrel.   
  
  
***Všetko má v rukách prezident***  
  
Prezidenta chce presvedčiť aj o tom, že je apolitický. „*Idem tam s tým, aby som ho presvedčil, že som apolitický a nie som zaviazaný žiadnej strane,“* povedal. „*Žiaden môj nadriadený počas doby, keď pôsobím na prokuratúre odborne, ma nespochybnil. Všetky moje rozhodnutia boli akceptované*,“ dodal.

Prezident Slovenskej republiky nepovažuje vymenovanie nového šéfa prokuratúry za prioritu.Archívne foto SITA



Čentéš na svoje menovanie za generálneho prokurátora čaká už niekoľko mesiacov. Jeho osud má v rukách prezident, ktorý čakal na rozhodnutie Ústavného súdu SR.   
  
Ten rozhodoval o tom, či bola tajná a verejná voľba generálneho prokurátora, ktorú zaviedla novela zákona o Rokovacom poriadku NR SR, ústavná. V stredu 5. októbra Ústavný súd SR konštatoval, že to nie je v rozpore s Ústavou SR. *"Prezident doteraz vždy akceptoval rozhodnutia Ústavného súdu SR,"* povedal pre SITA 6. októbra hovorca prezidenta SR Marek Trubač.   
  
  
***"Terciárna otázka"***  
  
Napriek rozhodnutiu súdu prezident Čentéša stále nevymenoval, počas zahraničnej služobnej cesty avizoval, že o Čentéšovom menovaní rozhodne v druhej polovici októbra. "*Čentéš je pre mňa terciárna otázka v tomto momente,*" povedal Gašparovič po tom, ako v parlamente nebola vyslovená dôvera vláde Ivety Radičovej.

Budova Generálnej prokuratúry SR v Bratislave.Archívne foto SITA/Nina Bednáriková



Novelizované ustanovenia napadol na ÚS SR námestník generálneho prokurátora Ladislav Tichý ako aj skupina 35 poslancov NR SR za Smer-SD zastupovaných Róbertom Madejom.   
  
Navrhovatelia argumentovali, že zrušenie tajného hlasovania o voľbe predsedu a podpredsedov NKÚ, kandidátov na ústavných sudcov či kandidáta na vymenovanie za generálneho prokurátora je v priamom rozpore s článkami Ústavy SR.   
  
Národná rada SR sa snažila zvoliť generálneho prokurátora od novembra 2010. Čentéša zvolili 17. júna v tajnej voľbe, hlasovalo za neho 79 z 80 prítomných poslancov, jeden sa zdržal. Pôvodný Čentéšov protikandidát Dobroslav Trnka sa krátko pred voľbou vzdal kandidatúry. Prezident Ivan Gašparovič vtedy odmietol Čentéša vymenovať do funkcie s tým, že musí počkať na verdikt ústavného súdu.